
בית הספר במזרעה – חבר הכנסת עבאס זכור
היו"ר מיכאל מלכיאור:


עכשיו אנחנו פונים לבית הספר במזרעה. אני מבקש ממך, חבר הכנסת עבאס זכור, תעלה את הדברים.

עבאס זכור:

 אני מודה לראש הוועדה שהקדים את הדיון בנושא הזה כי הוא נושא חשוב. לפי כל הדיונים שהיו היום, אני מרגיש זלזול בהרבה תלמידים, מאות תלמידים, שלומדים בבתי ספר שלא נוכל להגיד עליהם שהם בתי ספר. 

הבעיה בכפר מזרעה, היא שמדובר על 500 תלמידים שלא לומדים בכפר שלהם. כל יום נוסעים 13 קילומטר מכפר מזרעה לכפר דנון. בנסיעה אין להם מלווים, אין להם סדרנים, אין להם אנשי בטיחות לשמור עליהם, ורק לפני שבועיים שמענו על האסון בדרום, שילד נהרג בתאונת דרכים כשהוציא את הראש שלו מהאוטובוס. כל יום שנוסעים בו 500 תלמידים מכפר מזרעה לכפר דנון, זה מסוכן מאד. זכות התלמידים האלה ללמוד בכפר שלהם, ביישוב שלהם. זכות ההורים לאפשר להם גישה קלה ולא רחוקה מהבית, לשאול על הילדים שלהם בבית הספר, מה המצב שלהם, איך הם לומדים. ואני לא שמעתי ש-500 תלמידים אין להם בית ספר. לא שלושים, ארבעים או חמישים כמו ששמענו בבוקר שמדובר על בית ספר בחיפה ל-50 תלמידים, ומגיע להם. מדברים על 500 תלמידים שכל יום נוסעים 13 ק"מ ללמוד בכפר אחר וזה מסוכן מאד. אני גם שמעתי מהרבה הורים שמתלוננים שתוך כדי הנסיעה יש הרבה בעיות באוטובוס. בין ילד לבין שכן שלו, בין בנים לבין בנות.  

אני רוצה להעלות דבר חשוב מאד. העלות כל יום, לנסיעה, היא 3500 שקל. אם נוסעים עשרים יום בחודש, זה עולה בחודש 70,000 שקל. 70,000 שקל לעשרה חודשים, זה 700,000 שקל כל שנה. בעשר שנים מדובר על 7 מיליון שקלים, שזה לא רחוק מסכום בו נוכל לבנות בית ספר חדש. בית ספר לחטיבת ביניים ובית ספר תיכון. נשמע היום מראש המועצה, שהם כל הזמן היו קשורים למטה אשר. לפני עשר שנים הם נפרדו ממטה אשר ויש להם מועצה מקומית משלהם, אז זו גם זכותם שיהיה להם בית ספר רשמי שלהם. זאת הבעיה. מראש המועצה והנציגים שהגיעו מהכפר נשמע על הרבה בעיות שנובעות מהבעיה הזאת. 

היו"ר מיכאל מלכיאור:


תודה רבה. משרד החינוך, בבקשה. 

מחמוד דיאב:


כן. אני מפקח מחוז הצפון למגזר הערבי. נעשה סקירה קטנה על מה שהיה במזרעה ועד היום, בקיצור נמרץ. מזרעה, עד לפני מספר שנים, היתה חלק מהמועצה האזורית מטה אשר, ואז הקימו בית ספר מקיף שמשרת שלושה יישובים: מזרעה, עראמשה, שייח' דנון. לפני מספר שנים נפרדו - - -

קריאה:


עשר שנים.

מחמוד דיאב:


אני לא זוכר את זה במדויק. זה גם לא התפקיד שלי.

היו"ר מיכאל מלכיאור:


יש פה תיאור מאד מדויק במסמך של הממ"מ.

מחמוד דיאב:


אדוני היושב ראש, אני רק מחדד כמה נקודות לצורך הדיון. ואז מזרעה אומרת: אנחנו הקמנו מועצה מקומית משלנו, מחצית מתלמידי שיח' דנון המקיף, שהוא כיתות ז' עד י"ב – ואולי קצת יותר – הם מבני מזרעה, אנחנו מבקשים שיהיה משהו משלנו. דרישה לגיטימית. שמענו אותה גם מראש המועצה, הוא הופיע במחוז, וכולי. 

מה שהיה בידי עכשיו – אני בא עכשיו לבעיה המיידית שהתעוררה - - -

היו"ר מיכאל מלכיאור:


זאת אומרת, אתם תומכים בדרישה של ראש המועצה. להקים את בית הספר ביישוב. 

מחמוד דיאב:


רגע, אדוני, אם תיתן לי שתי דקות, תראה איפה אנחנו בנושא הזה. 

ראש מועצת מזרעה הגיש בקשה בפברואר-מרץ, משהו כזה, למשרד החינוך, ואמר: חברים, אני לקראת השנה הבאה מבקש להצמיח כיתות ו' לכיתות ז' במסגרת היסודי. אנחנו יודעים שברגע שהוא מבקש להצמיח ו'-ז', זה גם ז'-ח'. אנחנו יודעים את זה. זו זכותו, כמובן, והוא הגיש. 

כל זה היה על רקע דוח דוברת – שינוי מבנה, לא שינוי מבנה, מבנה רצוי, א'-ח' – זה היה על כל הרקע הזה. הוא, יחד עם 13 יישובים יהודיים וערביים, ביקשו שינויי מבנה – אני מדבר על המחוז. על המחוז, שאני מייצג פה את עמדתו. 

החומר הועבר, כולו, למטה, ואז הקימו ועדה בראשות ד"ר איציק טובר, כדי לא למהר ולתת תשובות ברמה המחוזית, אלא ברמה הארצית. קיבלנו את הנחיית המשרד שנדחה את כל הדיונים וכל הבקשות, כולל מזרעה, לצורך העניין, לשנת הלימודים תשס"ח. מה עשינו? – אני מדבר על המחוז, שוב, רק על המחוז – שלחנו מכתבים לכל הרשויות, כולל מזרעה, ב-15 ביוני, ואמרנו להם: חברים, יש הנחיה, יש ועדה שבודקת, בואו נדחה את זה לשנה הבאה. לכל היישובים, כולל מזרעה. 

ראש המועצה המקומית, מסיבות שלו – ויש לו, והן מובנות – אמר: חברים, אני לא יכול לדחות. יש לי לחץ, התושבים, הילדים – כל הדברים האלה שאנחנו מבינים אותם - והוא פתח, למרות שהוא נתבקש על ידי המחוז, בהנחיית המנכ"ל, לדחות את זה. 

היו"ר מיכאל מלכיאור:


פתח כיתה ז'. את כל זה אנחנו יודעים.


אני חוזר לשאלה שלי, כי לא קיבלתי תשובה – את כל זה אני יודע. קראתי את החומר לפני הישיבה. 

מחמוד דיאב:


סליחה. הלאיתי אותך במה שאתה יודע. 

היו"ר מיכאל מלכיאור:


אוקי. אז שאלתי אותך על עמדתכם, או שאתה אומר לי: אין לכם עמדה, כי אנחנו ממסמסים את הכל עד לשנה הבאה, ואז תתנו תשובות.

מחמוד דיאב:

אני אגיב. המנכ"ל ביקר במזרעה בסוכות, אם אני לא טועה, ב-9 או 10 באוקטובר. 

קריאה:

19 בחודש. 

מחמוד דיאב:

אז הוא ביקר שם אז, וגם אני הייתי, יחד אתו. וראש המועצה אז אמר למנכ"ל בנוכחותי: אני יודע שיש לכם בעיות עם 13 יישובים, תאפשר לי השנה לממן, בעצמי, ולקראת השנה הבאה יהיה דיון על כל המכלול. 

היו"ר מיכאל מלכיאור:

מי יממן?

מחמוד דיאב:

ראש המועצה. אני אומר את זה בנוכחותו. זה הרעיון שהוא זרק למנכ"ל.   

עווד קסאם:  

זאת היתה הצעתי, אז. 

מחמוד דיאב:


אז הוא והמנכ"ל עמדו בצד, הסתודדו – לא חשוב. אנחנו, במחוז, אמרנו לידידי קאסם – הוא באמת ידידי – אנחנו מבקשים הנחיית המנכ"ל. יגיד לנו: תעשו, מיד נעשה. 

היו"ר מיכאל מלכיאור:


ומה המנכ"ל אמר?

מחמוד דיאב:


עכשיו אני אומר את עמדת המחוז, אני לא רוצה לדבר בשם המנכ"ל: אנחנו, כמחוז, תומכים בהצעה שהציע מר קאסם לשנת הלימודים הנוכחית, כאשר בשנה הבאה יהיה דיון על כל המכלול. אבל לכיתות ז' – הרי יש לו רק כיתות ז' השנה. אין לו יותר מכיתות ז'. 

היו"ר מיכאל מלכיאור:


אבל אתה אומר: זו עמדת המחוז, אבל לאו דווקא עמדת המנכ"ל?

מחמוד דיאב:


אני לא רוצה לדבר בשם המנכ"ל. אני באתי לפה כדי לייצג את המחוז, אדוני. אני לא רוצה לדבר בשם מישהו שלא הסמיך אותי לכך. 

היו"ר מיכאל מלכיאור:


אוקי. הבנתי. אז אתם מקבלים שמה שבעצם המועצה עושה בצורה לא חוקית - - - 

עווד קסאם:  


אבל הם לא קיבלו את זה, אדוני, בזמנו.

היו"ר מיכאל מלכיאור:

בזמנו. לפעמים זה לוקח זמן. אנחנו רוצים למצוא פתרון. לא באנו לפה בשביל לעשות עימות. 

כמאל עטילה:


אפשר משפט אחד?

היו"ר מיכאל מלכיאור:


ממש. אם זה בעקבות מה שעשית לפני זה, אני מאד מקווה שזה לא - - -

כמאל עטילה:

אתה ביקשת לדבר אמת. אני דיברתי עם שי כנעני, אמרתי לך את העמדה האמיתית שלו. - - - עם הקרוואנים. מה הוא יגיד לך? כן, הוא מסכים? הוא אמר: לא מסכים. אמרתי לך אמת. 

היו"ר מיכאל מלכיאור:


לא, לא אמרת לי לא מסכים. אז אם הוא לא מסכים לקרוואנים, אז למה הוא כן מסכים? הוא חושב שהם צריכים לשבת עוד שנה וחצי בתוך - - -

כמאל עטילה:


הוא לא חושב שום דבר. 

היו"ר מיכאל מלכיאור:


זאת הבעיה, שהוא לא חושב שום דבר.

כמאל עטילה:


לא, לא. סליחה. 

היו"ר מיכאל מלכיאור:


טוב, סליחה. לא, אני לא מאפשר. אדוני ראש המועצה. 

כמאל עטילה:


בשם המנכ"ל.

היו"ר מיכאל מלכיאור:


לא. לא רוצה לשמוע. 

כמאל עטילה:


בשם המנכ"ל.

היו"ר מיכאל מלכיאור:


לא רוצה לשמוע, סליחה. סוג ההתייחסות הזאת לא הולך פה.  בבקשה, ראש המועצה. 

חאלד עבד אלרחמן: 


אפשר מילה? - - -

היו"ר מיכאל מלכיאור:

אנחנו נדבר עם הבוס שלו. אי אפשר ככה.  

עווד קסאם:  


צהרים טובים לכולם. קודם כל, אני מברך את הוועדה הזאת. האמת היא שהיא חיממה לי את הלב מהבוקר בהתנהגות והחלטות חינוכיות גרידא, לא דבר אחר. על זה כולכם תבורכו ותחזיקו מעמד, ואנחנו ביחד. 

יישוב מזרעה, אדוני יושב הראש, שוכן ליד נהריה. 3500 נפשות. אני אנסה לקצר, אבל יש לי כאב פנימי שאני אשתדל לשפוך אותו בעדינות, ולזמן קצר מאד. בשנת 1996 נפרדנו ממטה אשר והוקמה מועצה. הייתה מועצה ממונה על ידי משרד הפנים. אני ראש הרשות הראשון הנבחר. נבחרתי בסוף שנת 2000. 


אדוני המפקח אומר: ביקש לפני חודשיים שלושה בניית חטיבת ביניים ועליונה, ואני מצטער להגיד שזו לא אמת.

מחמוד דיאב:


לא לפני חודשיים שלושה. אמרתי: בינואר-פברואר בשנה שעברה. זה לפני שישה חודשים. אני לא אמרתי לפני חודשיים, אדוני ראש המועצה.  

עווד קסאם:  


שישה חודשים. 

מחמוד דיאב:


כן. 

עווד קסאם:  


אני חמש שנים, אדוני היושב ראש, מבקש חטיבת ביניים ובהמשך – תיכון. אי אפשר לתפוס את כל העולם ביד אחת, אני מבין את זה. אני מבין את המצב הכלכלי, אני מבין את חוסר התקציבים. ואני, כאיש עסקים מקודם, מכיר את הבעיות האלה. אבל אי אפשר להתעלם ממזרעה. נהייתי רק חברת הסעות ל-500 תלמידים בבוקר כל יום, ואין לי תקציב מלווה. מה שנותנים לי לאוטובוסים לא מספיק לי. ועוד, ההצעה בשביל לצאת מהמשבר ההוא, בתנאי שהם יפצו אותנו לפחות בדברים אחרים, לממן גם כיתה ז'. ההורים בשום אופן לא מסכימים לשלוח את הילדים שלהם, ומול המנכ"ל ועד ההורים ישב, ואמרנו: אם לא יאשרו כיתות ז' – זה לא רק אני אמרתי, זה ההורים וחברי המועצה, יחד – הם לא ישלחו את התלמידים שלהם לשייח' דנון. אחרי ה- בוא נגיד – 430 אחרים. וזה לא יום. לא רוצים, לא יכולים. 

היו"ר מיכאל מלכיאור:


לא הבנתי. אם מאשרים את ז' או לא מאשרים את ז' – מה זה נוגע ל-430? רוצים לשלוח, לא רוצים לשלוח?

עווד קסאם:  


אנחנו השארנו אצלנו, בוא נגיד, כ-70-80 תלמידים. אז היתרה, אמרו: אם תשלח אותם חזרה לשם, את כל בית הספר אנחנו נשבית. לא נסכים שילמדו שם בצורה כזאת. זה עוול בדרך. היום, כשבאנו לפה, במקרה, התקשרו אלינו מהמשטרה. יש בעיה עם אוטובוס עם ילדים. ואדוני היושב ראש, אתה יודע. זה לא רק במגזר היהודי או הערבי -  - -

עבאס זכור:

 בכל המדינה. 

עווד קסאם:  


אתה יודע שהילדים שלנו, של כל המדינה ושל כל העולם – הכל תוסס ותמיד יש בעיות. וזאת מנטליות של שלושה כפרים שם. מגיעים לתחנה - האוטובוסים אצלנו מלאים, מגיעים לאוטובוס, מתפוצצים. מגיעים לשם, מתחילים לריב. אין סוף לדברים האלה. אין לנו תקציב מימון לכל ההסעות, אין לי תקציב מימון למלווים. אני מבקש מהוועדה המכובדת הזאת שאתה יושב בראשה, לאשר לנו כיתה ז'. ואמרתי גם למנכ"ל וגם לשרה: את התקנים שלקחו מדנון קיצצו. למה לא מחזירים אלינו? משאירים אותם בצד למי? זה מילדי מזרעה. קיצצו את התקנים משייח' דנון, ושמו אותם במגירה. למה? 

אני כרשות, אדוני היושב ראש - אתה חושב שמצב רשות במדינת ישראל, לא משנה באיזה מגזר, מאפשר לה לממן את הדברים האלה?

היו"ר מיכאל מלכיאור:

טוב. אדוני. הבנו את הבעיה. אני חושב שהבנו את הבעיה, וגם קיבלנו על זה דיווח מצוין לפני כן. אני שואל שוב, גם על רקע הדברים של המחוז: אם תאשרו עכשיו את כיתה ז' ותשאירו פתוחה את ההחלטה אם להקים – כנראה שההחלטה תהיה כן להקים בית ספר. זה גם הגיוני, רוב הילדים לומדים במזרעה. לא הגיוני שרוב הילדים יצטרכו לנסוע, עם כל ההוצאות והבעיות הכרוכות בזה, כל כך רחוק. אבל, את זה נשאיר למשרד החינוך, לקבל את ההחלטה. 

עווד קסאם:  

· - - 

היו"ר מיכאל מלכיאור:

בינתיים, אתם ממליצים לאשר את התקנים שם. וזה יהיה מקובל גם על המחוז וגם על המועצה?

מחמוד דיאב:


סליחה, אדוני. אנחנו מקבלים את הצעת ראש המועצה למנכ"ל בנוכחותנו. 

קריאות:

· - -

עבאס זכור:

הוא בדק את זה, אין לו את היכולת. אין לו את היכולת לממן. 

קריאות:

· - -

מחמוד דיאב:


עוד פעם, חברים: זכותו לחזור בו. זכותו להגיד: אני לא יכול עכשיו.  

קריאות:

· - -

היו"ר מיכאל מלכיאור:

אבל התקדמנו. רגע. יש הסכמה שהילדים בכיתה ז' יישארו במזרעה. הוויכוח כרגע זה האם המועצה צריכה לשלם את זה או המשרד צריך לשלם את זה. אני מבין נכון?

מחמוד דיאב:


זה מתפרש ככה. זה מתפרש ככה – אני מבין מה שאתה אומר, אדוני היושב ראש. אני, כמפקח במשרד, כפוף למנכ"ל שלי. 

היו"ר מיכאל מלכיאור:


ברור. 

מחמוד דיאב:


אני לא יכול להסכים למשהו שהוצע למנכ"ל שלי. 

היו"ר מיכאל מלכיאור:


ראש המועצה פה רמז שיש לו סיכום עם המנכ"ל מעבר לסיכום שהיה בנוכחותכם. 

מחמוד דיאב:


אנחנו נכבד. 

עווד קסאם:  


לא כל מה שמדובר בארבע עיניים, אדון דיאב – המנכ"ל, בגלל שיש לו עוד 15 רשויות כמוני, לא רצה לאשר את זה פומבית, אמר למחוז: תדאגו לזה. המחוז לא מעוניין. יש לחץ אדוני, פוליטי, על המחוז מבחינה זאת. פוליטי. והילדים לא ילכו לדנון, בשום אופן. ואם אני אשלח אותם, תאמין לי, ההורים יבעירו אותי. למה הבן שלך צריך ללמוד על ידך בבית? - - -

קריאה:


אדוני היושב ראש, הילדים שלך או הנכדים שלך, איפה לומדים? וכולם?

עווד קסאם:  


למה אני צריך להסיע 500 תלמידים ממזרעה לדנון? אין תקציב? – יש תקציב לדברים אחרים. מה קרה?

היו"ר מיכאל מלכיאור:


אדוני ראש המועצה, הדעה שלך מאד מובנת. בוא נשמע אחרים, אנחנו חייבים לסיים. 

קריאות:


- - -

חאלד עבד אלרחמן:



יצא סיכום דיון גם במזרעה, בשם המנכ"ל. מה שאמר מחמוד דיאב: המנכ"ל ביקש ממנהל המחוז לבדוק את העניין לעומק ולהגיש לו דוח, ולפי בדיקה שלהם והמלצה שלהם הם יחליטו. זה היה הסעיף.

ווד קסאם:  


מי יחליט? המחוז?

חאלד עבד אלרחמן:

המנכ"ל יחליט על פי הבדיקה של מנהל המחוז ועל פי הבדיקה של מחמוד דיאב. הם צריכים להגיש לו המלצות שלהם. הוא יחליט בקשר למזרעה.  

היו"ר מיכאל מלכיאור:


ברור שהילדים יישארו שם בבית הספר. זה גם סיכום שמקובל על המחוז. עכשיו, אני שואל אותך – אם אתה לא יודע, תגיד. 


אם אני יודע, אני אגיד. 

היו"ר מיכאל מלכיאור:


מה שאתה יודע, תגיד. האם זה סביר להגיד שהמועצה תשלם בשביל זה? אני לא יודע מה המצב הכלכלי של המועצה, אבל אני יודע שבשום מקום בארץ המועצה לא משלמת בשביל החינוך. משלמת אולי בשביל המבנה, וכולי. אז האם אתה חושב שהמועצה יש לה אמצעים לשלם בשביל זה?  

חאלד עבד אלרחמן:



אני אומר מה שאמר ראש המועצה. הוא הציע את זה, קודם כל, ולא משרד החינוך. 

עבאס זכור:

 חזר בו. 

חאלד עבד אלרחמן:

אמר: אני יכול לשלם הכל. 

קריאות:


- - -

ג'מאל זחאלקה:

 כמה שנים יש לך הבטחה לכיתה ז'?

עווד קסאם:  


אתם עושים את כל מה שאתם מבטיחים?

דאוד אכרם:


אני מנהל מחלקת החינוך מועצת מזרעה. מה שאני מבקש זה – מהתקן של בית הספר התיכון, המקיף, מאחר שהילדים של מזרעה נשארו ללמוד במזרעה, הורידו להם 64 שעות. את ה-64 שעות האלה אנחנו מבקשים להעביר לילדי מזרעה. לא לתת את זה לתלמידים אחרים שם. אלה שעות לבית ספר מזרעה. זה הכל. זה מה שאנחנו רוצים.  

היו"ר מיכאל מלכיאור:


זה באמת הגיוני. 

מחמוד דיאב:


אל"ף, מצבת התלמידים עוד תקינה לפי התקנים של משרד החינוך. זה נכון שמצבת התלמידים צריכה להיות מעודכנת, ונכון שהיא עוד תקינה. אז המורים הקבועים שם, המשרד ממשיך לשלם להם. ניכינו, אבל ממשיכים לשלם את השכר של המורים שם. 

היו"ר מיכאל מלכיאור:


אז כמה חסכתם?

מחמוד דיאב:


אנחנו לא חסכנו. אני אומר לך: מבחינת כסף לא חסכנו כלום. הם יודעים. הרי המורים קבועים ואנחנו משלמים להם. 

היו"ר מיכאל מלכיאור:


הרי יותר קל להביא שני מורים מלהביא עשרות ילדים. 

מחמוד דיאב:


מדובר בשמונים שעות לפחות, חברים. ואלה גם מורים של התמחויות. 

היו"ר מיכאל מלכיאור:


תשמע, אני מבין שזה לא הולך בדיוק זה מול זה, אבל תשלחו שני מורים, שלושה מורים – תחסכו את הנסיעות. נסיעות ודאי זה רווח נקי. תשלחו את המורים האלה, ואת ההפרש, ראש המועצה יכסה. 

מחמוד דיאב:


אני מוכן לחזור עם הרעיון למנהל המחוז, נגיש המלצה למנכ"ל, ומה שינחה אותנו המנכ"ל אנחנו כמחוז נעשה.

היו"ר מיכאל מלכיאור:


אני רוצה לעשות סיכום. 

חאלד עבד אלרחמן:

רק מילה: העברת מורים בלי הסכמתם זו בעיה. אם הם מסכימים, אין לנו התנגדות. 

עווד קסאם:  


יש מורים שמסכימים. 

היו"ר מיכאל מלכיאור:


יש מורים שמסכימים – עוד יותר טוב. 

עווד קסאם:  

· - - אני מבקש מכבודך, תחליטו אתם בוועדה. 

היו"ר מיכאל מלכיאור:


אל"ף אנחנו מברכים ומזרזים במשרד החינוך, שיקבלו החלטה נכונה. מגיע לדעתנו, לפי הנתונים ששמענו היום – לא עשינו בדיקת עומק של כלל הצרכים, אבל הגיוני שיהיו חטיבת ביניים ותיכון במזרעה כשרוב התלמידים באים משם. במקום להעביר את רוב התלמידים לשם, יעבירו את בית הספר למקום. 

ג'מאל זחאלקה:

 דרך אגב, חלק גדול מהמורים הם ממזרעה. 

היו"ר מיכאל מלכיאור:


אנחנו מבינים ומשלימים עם כך שזה כרוך בבדיקה יותר מעמיקה של הסמנכ"ל ואנחנו מצפים בדריכות לתוצאות של הבדיקה הזאת. 

בינתיים, ברור לגמרי שהילדים של כיתה ז' ילמדו במזרעה כפי שהם עשו בצורה – בואו נגיד – בלתי מאושרת, עד עכשיו. הם יישארו שם וזה מקובל גם על משרד החינוך וגם על המועצה. 

לגבי ההוצאה הנוספת: אנחנו קוראים למנכ"ל לבדוק את הנתונים בדיוק, ולקבל הצעה שהמורים שדובר בהם יעברו, בהסכמתם, ללמד בבית הספר, ואותן הוצאות, אותו תשלום, אותן שעות שהיו מקבלים בבית הספר בשייח' דנון, יעבורו לבית הספר של המועצה, יחסכו גם את הכסף של ההסעות, וזה גם יתווסף להוצאה של המועצה, ואם יש הפרש של מורה מקצועי או דברים כאלה שצריך, אז המועצה תיקח על עצמה את ההפרש, זה דבר מקובל על ראש המועצה בפני הוועדה היום, ולדעתי בזה אנחנו מגיעים לפתרון הגון, מוסכם, על ידי כל הצדדים. 

ג'מאל זחאלקה:

 ושנה הבאה?

היו"ר מיכאל מלכיאור:


בשנה הבאה אנחנו מצפים לתוצאות. חבר הכנסת זחאלקה, ברור לגמרי שאם כיתה ז' ו-ח' שם, מה תהיה התוצאה בשנה הבאה. אבל, אנחנו לא נקדים את המאוחר.  

עווד קסאם:  


אדוני היושב ראש, זה חשוב מאד מאד. 

היו"ר מיכאל מלכיאור:


טוב, זה הסיכום, מקובל על כל חברי הכנסת. תודה רבה.

הישיבה ננעלה בשעה: 12:45.
